Tarybos reglamentas (EB) Nr. 2582/2001
2001 m. gruodžio 19 d.
iš dalies keičiantis Reglamentą (EB) Nr. 1017/94 dėl žemės, šiuo metu apsėtos lauko kultūromis, pertvarkymo į ekstensyviąją gyvulininkystę Portugalijoje
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Dėl uždelsto Reglamente (EB) Nr. 1017/94 [3] numatytos pertvarkymo programos efektyvaus taikymo didelis programos reikalavimus atitinkančių plotų skaičius nebuvo pertvarkytas. Remiantis valstybės narės pateikta informacija, kol kas buvo pertvarkyti tik 46000 hektarų ir atsižvelgiant į dabartinę pertvarkymospartą pagal programą iki 2002 m. gruodžio 31 d., kada baigiasi programa, numatyta pertvarkyti iš viso 64000 hektarus, o ne reglamento 1 straipsnyje numatytus 200000 hektarų. Siekiant kiek galima labiau įgyvendinti programoje keliamą uždavinį, Portugalijai turėtų būti leidžiama tęsti pertvarkymo programą dar trejus metus.
(2) Programa buvo apribota konkrečios datos,todėl Reglamentas (EB) Nr. 1017/94 nustato, kad programai pasibaigus specialusis rezervas ir bet kokios dar nesuteiktos teisės turėtų nebegalioti. Dėl to turėtų būti nustatyta, kad specialusis rezervas ir bet kokios dar nesuteiktos teisės nustotų galioti pasibaigus papildomam trejų metų laikotarpiui.
(3) Dėl to turėtų būti iš dalies pakeistas Reglamentas (EB) Nr. 1017/94,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1017/94 iš dalies keičiamas taip:
1) 1 straipsnis pakeičiamas taip:
"1 straipsnis
Portugalijai suteikiama teisė šio reglamento priede išvardintuose regionuose 11 metų vykdyti šiuo metu lauko kultūromis apsėtos žemės (daugiausiai iki 200000 hektarų) pertvarkymo į ekstensyviąją gyvulininkystę programą."
2) 7 straipsnis pakeičiamas taip:
"7 straipsnis
Praėjus 11 metų po šio reglamento įsigaliojimo, nesuteiktos teisės į priemokas nustoja galioti, o specialusis rezervas panaikinamas."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 19 d.